Solidariteit pak BLF ná uitsprake oor dood van kinders - Solidariteit WêreldSolidariteit Wêreld
Tuis › Mediaverklarings › Solidariteit pak BLF ná uitsprake oor dood van kinders
Solidariteit pak BLF ná uitsprake oor dood van kinders
Solidariteit het vandag bekend gemaak dat hy reeds opdrag aan sy prokureurs gegee het om hofstukke op te stel om ondermeer die BLF-woordvoerder, Lindsay Maasdorp, aanspreeklik te hou vir sy uitsprake na die Hoërskool Driehoek-tragedie aan die einde van verlede week.
Verskeie ouers en vriende van die slagoffers het Solidariteit genader om regstappe teen Maasdorp in te stel nadat sy uitsprake, waarin hy die dood van die kinders verwelkom, wye reaksie ontlok het.
“Hoewel dit nie die eerste keer is dat Maasdorp homself skuldig maak aan rassistiese uitsprake nie, is sy onlangse opmerkings ʼn nuwe laagtepunt. Ons as samelewing behoort nie iemand te duld wat die dood van kinders vier bloot omdat hulle wit is nie. Spraak het gevolge en uitsprake soos dié hoort nie in ons samelewing nie. Hier moet dus ʼn duidelike boodskap uitgestuur word dat sulke uitsprake veragtelik en onwelkom is,” het Connie Mulder, hoof van die Solidariteit se Navorsingsinstituut, gesê.
Volgens Anton van der Bijl, hoof van arbeidsregdienste by Solidariteit, beplan Solidariteit ʼn drieledige regsstrategie wat onder meer ʼn crimen injuria-klag teen Maasdorp en ʼn klag onder die gelykheidswet insluit. “Maasdorp het ʼn strafregtelike oortreding begaan en ons is van mening dat dit ʼn swaar straf verdien,” het Van der Bijl gesê.
Volgens Van der Bijl sal Solidariteit ook die klag wat hy verlede jaar teen die BLF by die Onafhanklike Verkiesingskommissie (OVK) aanhangig gemaak het in die lig van die onlangse gebeure hersien. “ʼn Party wat homself skuldig maak aan rassisme mag nie toegelaat word om aan die demokratiese proses deel te neem nie en ons sal dit ook sodanig by die OVK argumenteer,” het Van der Bijl gesê.
Mulder het aangedui dat Solidariteit die hofaksie en regsstrategie wat hy teen BLF gaan neem volgende week tydens ʼn mediakonferensie sal bekendmaak. “Die datum van die mediakonferensie sal uit respek vir die families eers by ʼn later geleentheid bekendgemaak word nadat die begrafnisse plaasgevind het,” het Mulder bevestig.